Waqt konferenza tal-aħbarijiet dwar ix-xogħol, il-kelliem tal-PN dwar ix-xogħol, Karl Gouder, insista li l-Partit Nazzjonalista ma għandu l-ebda problema bil-ħaddiema barranin Il-Kelliem tal-Oppożizzjoni għax-Xogħol Karl Gouder, waqt li rrefera għall-konferenza li saret mill-UHM, saħaq li huwa inaċċettabbli li f’pajjiżna jkun hawn ħaddiema, anke jekk dawn huma barranin, li jaħdmu għal €1 fis-siegħa. Gouder qal dan waqt li kien qiegħed jindirizza konferenza tal-aħbarijiet fid-Dar Ċentrali tal-Partit Nazzjonalista, dwar ix-xogħol, propju llum meta Malta qed tiċċelebra Jum il-Ħaddiem. Matul id-diskors tiegħu, Gouder saħaq li filwaqt li l-Partit Nazzjonalista jirrikonoxxi li hawn ħaddiema sejrin tajjeb u li jwiegħdhom li taħt Gvern Nazzjonalista jibqgħu mexjin ‘il quddiem, insista li hawn sezzjoni ta’ Maltin li qed isibuha diffiċli biex ilaħħqu mal-ħajja. Gouder insista, li waħda mir-raġunijiet hija l-paga u waqt li kkwota statistiċi tal-Unjoni Ewropea, insista li huwa fatt li ż-żieda fil-paga f’Malta hija l-inqas waħda fl-Unjoni Ewropea. “Nippretendu li f’pajjiż li sejjer tajjeb, il-ħaddiema jmorru aħjar minn hekk,” saħaq Gouder. 'Il-PN ma għandu l-ebda problema bil-ħaddiema barranin' Kien hawn li l-kliem waqa’ fuq il-ħaddiema barranin, bil-kelliem tal-Oppożizzjoni jisħaq li għall-kuntrarju ta’ dak li qed jingħad, il-Partit Nazzjonalista ma għandu l-ebda problema li ħaddiema barranin jiġu jaħdmu f’Malta. Li ma jaqbilx miegħu l-Partit Nazzjonalista, kompla jisħaq Gouder, huwa li dawn il-ħaddiema barranin ikunu r-raġuni għalfejn l-ekonomija qed tikber. Huwa insista li dan l-influss ta’ ħaddiema barranin qiegħed joħloq pressjoni fuq il-ħaddiema Maltin iżda tkellem ukoll dwar il-fatt li lanqas l-istess ħaddiema barranin mhuma qed jiġu ttrattati tajjeb. Marbuta ma’ dan, kompla jisħaq Karl Gouder, huwa l-fatt li Malta qed tesperjenza l-akbar għoli tal-ħajja u waqt li kkwota statistika tal-Eurostat spjega kif l-aktar żewġ affarijiet li qed jogħlew huma l-ikel u l-ħwejjeġ. Kien hawn li insista li l-pajjiż għandu bżonn pjan fit-tul li jħares fuq kif qed tikber l-ekonomija u jsir it-tibdil meħtieġ. Insista li l-pajjiż għandu bżonn industriji li jħallu valur miżjud u li l-ħaddiema barranin li jiġu jħalli warajhom ħiliet aħjar li minnhom igawdu l-ħaddiema Maltin. Filwaqt li saħaq li kollox irid jimxi id f’id, ħares ukoll lejn l-edukazzjoni u waqt li reġa’ kkwota statistiċi, fakka li f’Malta għandha t-tieni l-akbar rata ta’ studenti li jitilqu kmieni mill-iskola. “Jekk irridu industriji aħjar, irridu nibdew mill-edukazzjoni,” insista Gouder. Il-konferenza kienet indirizzata wkoll mill-kandidat tal-Partit Nazzjonalista Michael Mercieca li wkoll tkellem dwar il-bżonn li l-istudenti Maltin ikunu mħarrġa biżżejjed biex ma jaqgħux f’xogħlijiet ta’ pagi baxxi. “Se naħdmu biex iż-żgħażagħ tagħna jkunu kapaċi jfittxi xogħlijiet f’setturi tajba u biex nattiraw setturi li joffru xogħol aħjar u pagi aħjar lill-ħaddiema tagħna,” saħaq il-kandidat.